Hoolekogu koosoleku protokoll nr 3 2018/2019 õppeaastal
Hoolekogu koosolek  21.02.2018 kell 18.00 –  20.00 Kuusalu keskkooli lugemissaalis

Osalesid: Kaisa Kajo (lapsevanemate esindaja), Indrek Link (lapsevanemate esindaja), Kerli Palu (lapsevanemate esindaja), Viljar Moorits (lapsevanemate esindaja), Vello Sats (direktor), Aili Kontus (õppealajuhataja), Ingrit Keerma (õpetajate esindaja), Margit Vunk (õpetajate esindaja), Anu Kirsman (vallavalitsuse esindaja), Joosep Mürk (õpilaste esindaja).
Puudusid: Rasmus Merivoo (lapsevanemate esindaja).
Koosoleku päevakord
1.Koolivaheajad 2019/2020 õppeaastal

2.Kooli uuendamine

1.Koolivaheajad 2019/2020 õppeaastal
Vello Sats: 01.09.2019 on pühapäev. Kui siis alustada õppeaastat ja teha üks digiõppepäev, oleks võimalik lõpetada õppeaasta reedel 05.06.2020. Kas hoolekogu on nõus? Kerli Palu: Mul on ettepanek kommunikeerida seda aegsasti. Vello Sats: Kui Kolga ja Vihasoo kooli hoolekogud on samuti nõus ja vallavalitsus võtab otsuse vastu, on võimalik kohe ka kommunikeerida.
OTSUS: Hoolekogu on ettepaneku poolt. 
2.Kooli rekonstrueerimine
Indrek Link: Vallavanema eestvedamisel on koos käinud töörühm, kus on valla esindaja, koolist õpetajate esindaja, kooli juht, õpilaste esindaja ja mina hoolekogu esindajana. Töörühm on koos käinud kaks korda. Esimene kord oli üldisem arutelu, kus oli võimalikest summadest ja mahtudest juttu. Kool sai esimesel korral ülesandeks panna kokku kriitilised vajadused, see sai ka tehtud. Teisel koosolekul jõuti järeldusele, et neist vajadustest tuleb eelkõige tegeleda uue algklasside majatiiva ehitamisega. 2,5 milj eurot on summa, mis on välja lubatud. Oli ka arutelu, kas peaksime uurima lastevanemate arvamusi. Kerli Palu: Kes on selle projekti eestvedaja? Anu Kirsman: Töörühma eestvedaja on vallavanem. Kerli Palu: Kust on pärit 2,5 milj ja 2000 m2? Anu Kirsman: 2,5 milj on hinnanguline maksumus, mis ehitus võiks maksma minna. 2,5 milj ja 2000 m2 on Viimsisse ehitatud kooli näitest võetud. Tegelikud ruutmeetrid sõltuvad väga palju sellest, mida 2,5 miljoniga tehakse. Vello Sats: Esimesel koosolekul käidi 2,5 milj välja. Arhitektid arvestasid umbes välja, kui palju üks m2 maksab. Pidime kooli poolt viis kriitilist kohta välja tooma, samuti millise õpilaste arvuga peaks arvestama, kuhu ehituse ajaks õpilased paigutada. Tegime õpetajatega ja koolitöötajatega koosoleku. Selgus, et kaks kõige kriitilisemat kohta on koolis söökla ja algklasside tiib. Tegime õpetajatega ka rühmatööd ainesektsioonide kaupa. Aineõpetajad said seal oma vajadused ja soovid välja öelda. Oleme uue algklasside maja või tiiva osas kirja pannud, mida me sinna soovime. Arvestame, et paralleele on igas aastakäigus kolm. Tahaksime algklassidele rekreatsiooniruumid teha – üks ruum kõikide paralleelide kohta. Seal toimuksid ka ringi- ja tantsutunnid. Anu Kirsman: Kas lapsed oleksid rekreatsiooniruumis ka vahetundides? Vello Sats: Jah, ka vahetundides. Kaks rekreatsiooniruumi on planeeritud kõrvuti nii, et vajadusel saab seina vahelt ära võtta. Nii saab ka suuremaid kogunemisi seal korraldada. Neli väikeklassi oleme planeerinud, samuti ruumid tugispetsialistidele. Oleme puudust tundnud rahunemistoast, mis oleks täiesti uus asi. Siis on plaanis veel teraapiaruum, vestluste ruum, kaasaegsed muusikaklassid, kust ei kostuks heli välja, õpetajate tuba, riietusruumid, duširuumid. Garderoobi osas ei ole veel täpselt paigas, mida me tahame. Pigem võiks see olla võimalikult väike, nagidega. Indrek Link: Kas rekreatsiooniruume saaks kasutada ka söögiruumidena? Anu Kirsman: Koolil on ka terav vajadus muuta söömine inimväärsemaks. Oli mõte, et algklassid võiksid süüa ka eraldi algklasside majas. Samuti ei peaks söögiruum olema ainult ühe funktsiooniga. Vello Sats: Minu mõte on, et söögiruum peaks olema eraldi ja söökla poole suurem. Kööki on vaja samuti laiendada, et vajalik köögitehnika ja panipaigad ära mahuksid. Siis saaks kasutada marmiiti ning see annaks ka hea võimaluse teha üks pikk söögivahetund ja kogu kool söökski ühel vahetunnil. Kui söögisaal oleks suurem ja lauad-toolid oleks võimalik kiiresti kõrvale tõsta, saaks ruumi kasutada ka muul otstarbel, näiteks õhtusel ajal tantsutrennideks. Kerli Palu: Kas 2,5 milj eest saab kõike seda? Anu Kirsman: Kool on oma soovid esitanud. Prioriteet on algklasside maja ja seejärel söökla. Indrek Link: Viimasest koosolekust sain mina aru, et kohe lammutama ei hakata. Anu Kirsman: Odavam on ehitada uus kui vana renoveerida. Kerli Palu: Kust see arvamus pärineb? Kas vallal on selle kohta analüüs tehtud? Anu Kirsman: Mina ei ole sellist analüüsi teinud. Praegu meil on ruumikitsikus ja ka olemasolevad ruumid ei vasta vajadustele. Et ehitamine läheks valutumalt, on mõistlik, et kohe ei hakata lammutama. Indrek Link: Esimeselt koosolekult käisid läbi alternatiivid, kuhu lähevad lapsed renoveerimise ajaks. Kerli Palu: Kust tuleb 800 õpilast? Vello Sats: Praegu on 673 õpilast. Kerli Palu: Kas analüüse on ka selle kohta tehtud? Vello Sats: See on lihtsalt arvamus. Anu Kirsman: Analüüse on kogu aeg tehtud. Alati on tulnud veidi rohkem õpilasi, kui analüüsis kirjas. 800 oli selline optimaalne arv, et selle juures oleks õpilastel veel hea koolis käia. Ingrit Keerma: Kitsas koht on ka riietusruumid. Need peaksid olema eraldi algklassidele. Vello Sats: Oleme planeerinud kaheksa riietusruumi kokku. Viljar Moorits: Mis selle projekti ajakava on? Vello Sats: Aastaks 2021 planeeritakse valmis saada. Varsti kuulutatakse ilmselt konkurss välja. Anu Kirsman: Arhitektuur ja keskkond mõjutavad väga palju. Kool ei ole ainult nelinurksed klassiruumid. Kooli renoveerimine ei tohiks olla ainult jupi hoone juurde tegemine. Kerli Palu: Kas kool samaaegselt sisu osaga ka edasi tegeleb? Vello Sats: See toimub kogu aeg. Ingrit Keerma: Mida sa sisu osas silmas pead? Koolis toimub kogu aeg areng. Kerli Palu: Mul on hiljutine isiklik kogemus, kus mulle tundub, et sisu osas ei olnud järgi jõutud. Aili Kontus: Iga päev toimub umbes 300 tundi. Kuskil võib ikka mõni arusaamatus tekkida. Indrek Link: Ma tuleks 2021 visiooni juurde tagasi. Anu Kirsman: Moodulite rendilepingud on kuni 2022. Plaanitakse juurdeehitusega valmis saada 2021, kuid kui mingil põhjusel ei jõua, siis on veel üks aasta varuaega. Indrek Link: Hoolekogu peaks kooli renoveerimise osas oma seisukoha kujundama. Kas me peaksime lapsevanemate arvamust kuidagi koguma? Viljar Moorits: Lapsevanemate soove tuleks ilmselt seinast seina. Kas see peaks olema siduv otsustajatele? Ingrit Keerma: Lapsevanematel, kes soovivad, peaks olema võimalus ettepanekuid teha. Elu näitab, et enamus inimesi ei jõua süveneda teemasse. Anu Kirsman: Tulemust võiks avalikustada rohkem, seda milleni on jõutud selle protsessiga. Kaisa Kajo: Kõikide lapsevanemate küsitlemine ei oleks väga mõttekas. Enamik lapsevanemaid ei ole kursis kooli töökorralduse ja kooli renoveerimise teemaga. Kooli töötajad ise teavad ikka kõige paremini, mida vaja. Ma arvan, et piisaks sellest, kui anda võimalus ettepanekuid teha ja arvamust avaldada. Kui teha küsitlus ja sealt välja tulevaid soove mitte arvestada, võib see pahameelt tekitada. Kerli Palu: Kommunikeerima peaks rohkem. Indrek Link: Lühikokkuvõtte peaks panema kooli kodulehele, kooli Facebook'i lehele ja e-kooli.
	

	


